Document ID: 32008R1099

ΚΑΝΟΝΙΣΜΌΣ (ΕΚ) αριθ. 1099/2008 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 22ας Οκτωβρίου 2008
για τις στατιστικές ενέργειας
(Κείμενο που παρουσιάζει ενδιαφέρον για τον ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285 παράγραφος 1,
την πρόταση της Επιτροπής,
Αποφασίζοντας σύμφωνα με τη διαδικασία του άρθρου 251 της συνθήκης (1),
Εκτιμώντας τα ακόλουθα:
(1)
Η Κοινότητα έχει ανάγκη από ακριβή και έγκαιρα δεδομένα σχετικά με τις ενεργειακές ποσότητες, τη μορφή, τις πηγές, την παραγωγή, την παροχή, τη μετατροπή και την κατανάλωσή τους, έτσι ώστε να παρακολουθεί τον αντίκτυπο και τις συνέπειες που επιφέρει η πολιτική της στην ενέργεια.
(2)
Οι στατιστικές ενέργειας επικεντρώνονταν ανέκαθεν στον ενεργειακό εφοδιασμό και την ενέργεια από ορυκτές πρώτες ύλες. Τα προσεχή χρόνια είναι ανάγκη να επικεντρωθούν περισσότερο στη μεγαλύτερη γνώση και την παρακολούθηση της τελικής ενεργειακής κατανάλωσης, στις ανανεώσιμες πηγές ενέργειας και στην πυρηνική ενέργεια.
(3)
Η διαθεσιμότητα ακριβών και επίκαιρων πληροφοριών για την ενέργεια είναι σημαντική για την αξιολόγηση του αντικτύπου που έχει η ενεργειακή κατανάλωση στο περιβάλλον, ιδίως σε σχέση με τις εκπομπές αερίων θερμοκηπίου. Αυτές οι πληροφορίες απαιτούνται δυνάμει της απόφασης αριθ. 280/2004/ΕΚ του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για μηχανισμό παρακολούθησης των εκπομπών αερίων που συμβάλλουν στο φαινόμενο του θερμοκηπίου στην Κοινότητα και εφαρμογής του πρωτοκόλλου του Κιότο (2).
(4)
Η οδηγία 2001/77/ΕΚ του Ευρωπαϊκού Κοινοβουλίου και του Συμβουλίου, της 27ης Σεπτεμβρίου 2001, για την προαγωγή της ηλεκτρικής ενέργειας που παράγεται από ανανεώσιμες πηγές στην εσωτερική αγορά ηλεκτρικής ενέργειας (3), και η οδηγία 2004/8/ΕΚ του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για την προώθηση της συμπαραγωγής ενέργειας βάσει της ζήτησης για χρήσιμη θερμότητα στην εσωτερική αγορά ενέργειας (4), απαιτούν από τα κράτη μέλη να υποβάλλουν ποσοτικά ενεργειακά δεδομένα. Για να παρακολουθείται η πρόοδος προς την επίτευξη των στόχων που καθορίζονται στις εν λόγω οδηγίες, απαιτούνται λεπτομερή και επίκαιρα ενεργειακά δεδομένα.
(5)
Η οδηγία 2002/91/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2002, για την ενεργειακή απόδοση των κτιρίων (5), η οδηγία 2006/32/ΕΚ του Ευρωπαϊκού Κοινοβουλίου και του Συμβουλίου, της 5ης Απριλίου 2006, για την ενεργειακή απόδοση κατά την τελική χρήση και τις ενεργειακές υπηρεσίες (6), και η οδηγία 2005/32/ΕΚ του Ευρωπαϊκού Κοινοβουλίου και του Συμβουλίου, της 6ης Ιουλίου 2005, για θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα προϊόντα που καταναλώνουν ενέργεια (7), απαιτούν από τα κράτη μέλη να υποβάλλουν ποσοτικά στοιχεία για την κατανάλωση ενέργειας. Για να παρακολουθείται η πρόοδος προς την επίτευξη των στόχων που καθορίζονται στις ανωτέρω οδηγίες, απαιτούνται λεπτομερή και επίκαιρα ενεργειακά δεδομένα και καλύτερη διασύνδεση μεταξύ των εν λόγω δεδομένων και των σχετικών στατιστικών ερευνών, όπως η απογραφή του πληθυσμού και των κατοικιών και τα δεδομένα της μεταφοράς.
(6)
Η πράσινη βίβλος της Επιτροπής, της 22ας Ιουνίου 2005, για την ενεργειακή απόδοση, και η πράσινη βίβλος της Επιτροπής, της 8ης Μαρτίου 2006, σχετικά με την ευρωπαϊκή στρατηγική για αειφόρο, ανταγωνιστική και ασφαλή ενέργεια, εξετάζουν τις ενεργειακές πολιτικές της ΕΕ για τις οποίες απαιτείται η διαθεσιμότητα κοινοτικών στατιστικών ενέργειας (μεταξύ άλλων, με σκοπό τη δημιουργία ενός Ευρωπαϊκού Παρατηρητηρίου της Αγοράς Ενέργειας).
(7)
Η καθιέρωση ανοικτού προτύπου ενεργειακής πρόγνωσης, όπως έχει ζητήσει το Ευρωπαϊκό Κοινοβούλιο με το ψήφισμά του της 14ης Δεκεμβρίου 2006 σχετικά με την ευρωπαϊκή στρατηγική για αειφόρο, ανταγωνιστική και ασφαλή ενέργεια (8), απαιτεί λεπτομερή και επίκαιρα δεδομένα για την ενέργεια.
(8)
Κατά τα προσεχή έτη, θα πρέπει να δοθεί μεγαλύτερη προσοχή στην ασφάλεια του εφοδιασμού για τα σημαντικότερα καύσιμα και στην πιο έγκαιρη και ακριβή υποβολή δεδομένων σε επίπεδο ΕΕ, για την πρόβλεψη και το συντονισμό λύσεων σε επίπεδο ΕΕ σε πιθανές κρίσεις του εφοδιασμού.
(9)
Η απελευθέρωση και ο διαρκώς περιπλοκότερος χαρακτήρας της ενεργειακής αγοράς καθιστούν διαρκώς δυσκολότερη την έγκαιρη λήψη αξιόπιστων ενεργειακών δεδομένων ελλείψει, ιδιαίτερα, νομικής βάσης για την παροχή των εν λόγω δεδομένων.
(10)
Προκειμένου το σύστημα στατιστικών ενέργειας να είναι χρήσιμο στη λήψη πολιτικών αποφάσεων στην Ευρωπαϊκή Ένωση και τα κράτη μέλη της, και προκειμένου να προωθεί τον δημόσιο διάλογο με τη συμμετοχή των πολιτών, πρέπει να παρέχει εγγυήσεις συγκρισιμότητας, διαφάνειας, ευελιξίας και ικανότητας εξέλιξης. Έτσι, στο εγγύς μέλλον, οι στατιστικές για την πυρηνική ενέργεια θα πρέπει να είναι ενσωματωμένες, ενώ θα πρέπει να αναπτυχθούν περαιτέρω τα σχετικά με τις ανανεώσιμες πηγές ενέργειας δεδομένα. Κατά παρόμοιο τρόπο, στον τομέα της ενεργειακής απόδοσης θα ήταν ιδιαίτερα χρήσιμη η διαθεσιμότητα λεπτομερών στατιστικών για το οικοσύστημα και τις μεταφορές.
(11)
Η παραγωγή κοινοτικών στατιστικών διέπεται από τους κανόνες που ορίζονται στον κανονισμό (ΕΚ) αριθ. 322/97 του Συμβουλίου, της 17ης Φεβρουαρίου 1997, σχετικά με τις κοινοτικές στατιστικές (9).
(12)
Επειδή ο στόχος του παρόντος κανονισμού, δηλαδή η θέσπιση ενιαίου πλαισίου για την παραγωγή, τη διαβίβαση, την αξιολόγηση και τη διάδοση συγκρίσιμων στατιστικών ενέργειας στην Κοινότητα δεν μπορεί να επιτευχθεί επαρκώς από τα κράτη μέλη και, ως εκ τούτου, μπορεί να επιτευχθεί καλύτερα σε κοινοτικό επίπεδο, η Κοινότητα δύναται να λάβει μέτρα σύμφωνα με την αρχή της επικουρικότητας, όπως ορίζεται στο άρθρο 5 της συνθήκης. Σύμφωνα με την αρχή της αναλογικότητας, όπως ορίζεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη του εν λόγω στόχου.
(13)
Για την παραγωγή και τη διάδοση κοινοτικών στατιστικών στο πλαίσιο του παρόντος κανονισμού, οι εθνικές και κοινοτικές στατιστικές αρχές θα πρέπει να λαμβάνουν υπόψη τις αρχές που καθορίζονται στον κώδικα ορθής πρακτικής για τις ευρωπαϊκές στατιστικές, ο οποίος εγκρίθηκε στις 24 Φεβρουαρίου 2005 από την επιτροπή στατιστικού προγράμματος η οποία συστάθηκε με την απόφαση 89/382/ΕΟΚ, Ευρατόμ του Συμβουλίου (10), και επισυνάφθηκε στη σύσταση της Επιτροπής σχετικά με την ανεξαρτησία, την ακεραιότητα και την υπευθυνότητα των εθνικών και κοινοτικών στατιστικών αρχών.
(14)
Τα μέτρα που είναι αναγκαία για την εφαρμογή του παρόντος κανονισμού θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (11).
(15)
Ειδικότερα, θα πρέπει να δοθεί στην Επιτροπή η εξουσία να τροποποιεί τον κατάλογο των πηγών δεδομένων, τις εθνικές στατιστικές και τις διασαφηνίσεις ή ορισμούς που εφαρμόζονται καθώς και τις διευθετήσεις διαβίβασης και να καταρτίζει και να τροποποιεί τις ετήσιες πυρηνικές στατιστικές μόλις ενσωματωθούν, να τροποποιεί τις στατιστικές σχετικά με την ανανεώσιμη ενέργεια μόλις ενσωματωθούν, και να καταρτίζει και να τροποποιεί τις στατιστικές για την τελική κατανάλωση ενέργειας. Εφόσον αυτά τα μέτρα είναι γενικής φύσεως και έχουν ως αντικείμενο την τροποποίηση μη ουσιωδών στοιχείων του παρόντος κανονισμού, ιδίως με τη συμπλήρωσή του με νέα, μη ουσιώδη, στοιχεία, θα πρέπει να θεσπίζονται σύμφωνα με την κανονιστική διαδικασία με έλεγχο του άρθρου 5α της απόφασης 1999/468/ΕΚ.
(16)
Είναι ανάγκη να προβλεφθεί ότι η Επιτροπή μπορεί να χορηγεί στα κράτη μέλη απαλλαγές ή παρεκκλίσεις από τις πτυχές της συλλογής ενεργειακών δεδομένων που θα συνεπάγονταν υπερβολικό φόρτο για τους ερωτηθέντες. Οι απαλλαγές ή παρεκκλίσεις θα πρέπει να χορηγούνται μόνο κατόπιν παραλαβής κατάλληλης αιτιολόγησης στην οποία να εκτίθενται με διαφάνεια η παρούσα κατάσταση και ο υπερβολικός φόρτος. Το διάστημα κατά το οποίο παραμένουν σε ισχύ θα πρέπει να περιορίζεται στο ελάχιστο αναγκαίο.
(17)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος,
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο και πεδίο εφαρμογής
1. Ο παρών κανονισμός θεσπίζει ενιαίο πλαίσιο για την παραγωγή, τη διαβίβαση, την αξιολόγηση και τη διάδοση συγκρίσιμων στατιστικών ενέργειας στην Κοινότητα.
2. Ο παρών κανονισμός διέπει τα στατιστικά δεδομένα σχετικά με τα ενεργειακά προϊόντα και τα συγκεντρωτικά στοιχεία τους στην Κοινότητα.
Άρθρο 2
Ορισμοί
Για τους σκοπούς του παρόντος κανονισμού, ισχύουν οι ακόλουθοι ορισμοί:
α)
«κοινοτικές στατιστικές»: οι κοινοτικές στατιστικές, όπως ορίζονται στην πρώτη περίπτωση του άρθρου 2 του κανονισμού (ΕΚ) αριθ. 322/97·
β)
«παραγωγή στατιστικών»: η παραγωγή στατιστικών, όπως ορίζεται στη δεύτερη περίπτωση του άρθρου 2 του κανονισμού (ΕΚ) αριθ. 322/97·
γ)
«Επιτροπή (Eurostat)»: η κοινοτική αρχή, όπως ορίζεται στην τέταρτη περίπτωση του άρθρου 2 του κανονισμού (ΕΚ) αριθ. 322/97·
δ)
«ενεργειακά προϊόντα»: καύσιμα, θερμότητα, ανανεώσιμη ενέργεια, ηλεκτρισμός ή οποιαδήποτε άλλη μορφή ενέργειας·
ε)
«συγκεντρωτικά στοιχεία»: δεδομένα που συγκεντρώνονται σε εθνικό επίπεδο και αφορούν την επεξεργασία ή τη χρήση ενεργειακών προϊόντων, δηλαδή την παραγωγή, το εμπόριο, τα αποθέματα, τη μετατροπή, την κατανάλωση και τα δομικά χαρακτηριστικά του ενεργειακού συστήματος, όπως εγκαταστάσεις για την παραγωγή ηλεκτρισμού ή την παραγωγή προϊόντων πετρελαίου·
στ)
«ποιότητα δεδομένων»: οι ακόλουθες παράμετροι της στατιστικής ποιότητας: καταλληλότητα, ακρίβεια, επικαιρότητα και χρονική συνέπεια, προσβασιμότητα και σαφήνεια, συγκρισιμότητα, συνεκτικότητα και πληρότητα.
Άρθρο 3
Πηγές δεδομένων
1. Τα κράτη μέλη, παράλληλα με την εφαρμογή της αρχής του μειωμένου φόρτου για τους ερωτηθέντες και της αρχής της διοικητικής απλούστευσης, καταρτίζουν δεδομένα σχετικά με τα ενεργειακά προϊόντα και τα συγκεντρωτικά στοιχεία τους στην Κοινότητα από τις ακόλουθες πηγές:
α)
ειδικές στατιστικές έρευνες που απευθύνονται στους παραγωγούς και τους εμπόρους, τους διανομείς και τους μεταφορείς πρωτογενούς ενέργειας και ενέργειας από μετατροπή, καθώς και στους εισαγωγείς και τους εξαγωγείς ενεργειακών προϊόντων·
β)
άλλες στατιστικές έρευνες που απευθύνονται στους τελικούς χρήστες ενέργειας στη μεταποιητική βιομηχανία, στον τομέα των μεταφορών και σε άλλους τομείς, συμπεριλαμβανομένων των νοικοκυριών·
γ)
άλλες διαδικασίες στατιστικής εκτίμησης ή άλλες πηγές, συμπεριλαμβανομένων των διοικητικών πηγών, όπως οι ρυθμιστικοί φορείς των αγορών ηλεκτρικής ενέργειας και αερίου.
2. Τα κράτη μέλη θεσπίζουν τους λεπτομερείς κανόνες σχετικά με την υποβολή των δεδομένων που απαιτούνται για τις εθνικές στατιστικές, όπως ορίζεται στο άρθρο 4, από επιχειρήσεις και άλλες πηγές.
3. Ο κατάλογος των πηγών δεδομένων δύναται να τροποποιείται σύμφωνα με την κανονιστική διαδικασία με έλεγχο που ορίζεται στο άρθρο 11 παράγραφος 2.
Άρθρο 4
Συγκεντρωτικά στοιχεία, ενεργειακά προϊόντα και συχνότητα διαβίβασης εθνικών στατιστικών
1. Οι εθνικές στατιστικές που πρέπει να υποβάλλονται είναι οι οριζόμενες στα παραρτήματα. Διαβιβάζονται με τις ακόλουθες συχνότητες:
α)
ετήσια, για τις στατιστικές ενέργειας του παραρτήματος B·
β)
μηνιαία, για τις στατιστικές ενέργειας του παραρτήματος Γ·
γ)
βραχυπρόθεσμη μηνιαία, για τις στατιστικές ενέργειας του παραρτήματος Δ.
2. Οι σχετικές διευκρινίσεις ή οι ορισμοί των τεχνικών όρων που χρησιμοποιούνται παρέχονται στα επιμέρους παραρτήματα, καθώς και στο παράρτημα A («Διευκρινίσεις ορολογίας»).
3. Τα προς διαβίβαση δεδομένα και οι ισχύουσες διευκρινίσεις ή ορισμοί δύνανται να τροποποιούνται σύμφωνα με την κανονιστική διαδικασία με έλεγχο που ορίζεται στο άρθρο 11 παράγραφος 2.
Άρθρο 5
Διαβίβαση και διάδοση
1. Τα κράτη μέλη διαβιβάζουν στην Επιτροπή (Eurostat) τις εθνικές στατιστικές που αναφέρονται στο άρθρο 4.
2. Οι ρυθμίσεις για τη διαβίβαση των εν λόγω στατιστικών, συμπεριλαμβανομένων των προβλεπόμενων προθεσμιών, παρεκκλίσεων και απαλλαγών, είναι οι οριζόμενες στα παραρτήματα.
3. Οι ρυθμίσεις για τη διαβίβαση εθνικών στατιστικών μπορούν να τροποποιούνται σύμφωνα με την κανονιστική διαδικασία με έλεγχο που ορίζεται στο άρθρο 11 παράγραφος 2.
4. Η Επιτροπή, κατόπιν δεόντως αιτιολογημένου αιτήματος κράτους μέλους, δύναται να χορηγεί πρόσθετες απαλλαγές ή παρεκκλίσεις σύμφωνα με την κανονιστική διαδικασία με έλεγχο που ορίζεται στο άρθρο 11 παράγραφος 3, όσον αφορά τα τμήματα των εθνικών στατιστικών η συλλογή των οποίων θα συνεπάγονταν υπερβολικό φόρτο για τους ερωτηθέντες.
5. Η Επιτροπή (Eurostat) διαδίδει ετήσιες στατιστικές ενέργειας μέχρι την 31η Ιανουαρίου του δεύτερου έτους μετά την περίοδο αναφοράς.
Άρθρο 6
Αξιολόγηση ποιότητας και εκθέσεις
1. Τα κράτη μέλη εξασφαλίζουν την ποιότητα των διαβιβαζόμενων δεδομένων.
2. Καταβάλλεται κάθε δυνατή προσπάθεια ώστε να εξασφαλίζεται η συνοχή μεταξύ των ενεργειακών δεδομένων που δηλώνονται σύμφωνα με το παράρτημα B και των δεδομένων που δηλώνονται σύμφωνα με την απόφαση 2005/166/ΕΚ της Επιτροπής, της 10ης Φεβρουαρίου 2005, για θέσπιση των κανόνων εφαρμογής της απόφασης αριθ. 280/2004/ΕΚ του Ευρωπαϊκού Κοινοβουλίου και του Συμβουλίου για το μηχανισμό παρακολούθησης των εκπομπών αερίων που συμβάλλουν στο φαινόμενο του θερμοκηπίου στην Κοινότητα και εφαρμογής του πρωτοκόλλου του Κιότο (12).
3. Για τους σκοπούς του παρόντος κανονισμού, εφαρμόζονται στα προς διαβίβαση δεδομένα τα εξής χαρακτηριστικά αξιολόγησης της ποιότητας:
α)
η «καταλληλότητα» παραπέμπει στο βαθμό που οι στατιστικές ανταποκρίνονται στις τρέχουσες και δυνητικές ανάγκες των χρηστών·
β)
η «ακρίβεια» παραπέμπει στη στενή αντιστοιχία των εκτιμήσεων προς τις άγνωστες πραγματικές αξίες·
γ)
η «έγκαιρη υποβολή» παραπέμπει στο χρονικό διάστημα μεταξύ διαθεσιμότητας της πληροφορίας και του γεγονότος ή φαινομένου που περιγράφεται·
δ)
η «εμπρόθεσμη υποβολή» παραπέμπει στο χρονικό διάστημα μεταξύ της ημερομηνίας δημοσιοποίησης των δεδομένων και της ημερομηνίας στόχου κατά την οποία έπρεπε να παραδοθούν·
ε)
η «προσβασιμότητα» και η «σαφήνεια» παραπέμπουν στις προϋποθέσεις και τους τρόπους με τους οποίους οι χρήστες μπορούν να λαμβάνουν, να χρησιμοποιούν και να ερμηνεύουν τα δεδομένα·
στ)
η «συγκρισιμότητα» παραπέμπει στη μέτρηση του αντικτύπου των διαφορών στις εφαρμοσμένες στατιστικές έννοιες και εργαλεία και διαδικασίες μέτρησης όταν γίνεται σύγκριση στατιστικών μεταξύ γεωγραφικών περιοχών, τομέων ή χρονικών περιόδων·
ζ)
η «συνοχή» παραπέμπει στο βαθμό καταλληλότητας των δεδομένων να συνδυάζονται αξιόπιστα με διάφορους τρόπους και διάφορες χρήσεις.
4. Κάθε πέντε έτη, τα κράτη μέλη παρέχουν στην Επιτροπή (Eurostat) έκθεση σχετικά με την ποιότητα των διαβιβασθέντων δεδομένων και με τις μεθοδολογικές αλλαγές που επήλθαν.
5. Έξι μήνες από την παραλαβή αιτήματος από την Επιτροπή (Eurostat), και προκειμένου να της επιτραπεί να αξιολογήσει την ποιότητα των διαβιβασθέντων δεδομένων, τα κράτη μέλη διαβιβάζουν στην Επιτροπή (Eurostat) έκθεση περιέχουσα οποιεσδήποτε συναφείς πληροφορίες, οι οποίες αφορούν την εφαρμογή του παρόντος κανονισμού.
Άρθρο 7
Χρονική περίοδος αναφοράς και συχνότητα
Τα κράτη μέλη καταρτίζουν όλα τα δεδομένα που ορίζονται στον παρόντα κανονισμό από την αρχή του ημερολογιακού έτους που έπεται του έτους έκδοσης του παρόντος κανονισμού και τα διαβιβάζουν έκτοτε με τις συχνότητες που καθορίζονται στο άρθρο 4 παράγραφος 1.
Άρθρο 8
Ετήσιες πυρηνικές στατιστικές
Η Επιτροπή (Eurostat) ορίζει, σε συνεργασία με τον ενεργειακό πυρηνικό τομέα της ΕΕ, δέσμη ετήσιων στατιστικών πυρηνικής ενέργειας, η οποία υποβάλλεται και διανέμεται από το 2009 και έπειτα το εν λόγω έτος αποτελεί την πρώτη περίοδο αναφοράς, με την επιφύλαξη του εμπιστευτικού χαρακτήρα τους, όπου είναι αναγκαίο, και αποφεύγοντας επικαλύψεις στη συλλογή των δεδομένων και κρατώντας συγχρόνως χαμηλό το κόστος παραγωγής και εύλογο το φόρτο υποβολής της αναφοράς.
Η δέσμη ετήσιων πυρηνικών στατιστικών καθιερώνεται και μπορεί να τροποποιηθεί σύμφωνα με την κανονιστική διαδικασία με έλεγχο που ορίζεται στο άρθρο 11 παράγραφος 2.
Άρθρο 9
Στατιστικές για την ανανεώσιμη ενέργεια και την τελική κατανάλωση ενέργειας
1. Για τη βελτίωση της ποιότητας της ανανεώσιμης ενέργειας και της τελικής κατανάλωσης ενέργειας, η Επιτροπή (Eurostat), σε συνεργασία με τα κράτη μέλη, διασφαλίζει ότι οι συγκεκριμένες στατιστικές είναι συγκρίσιμες, διαφανείς, λεπτομερειακές και ευέλικτες, διά:
α)
αναθεώρησης της μεθοδολογίας που χρησιμοποιείται για την παραγωγή στατιστικών σχετικά με την ανανεώσιμη ενέργεια, προκειμένου να διατίθενται, σε ετήσια βάση και με τρόπο οικονομικό, πρόσθετες, εύστοχες και λεπτομερείς στατιστικές για κάθε ανανεώσιμη πηγή ενέργειας. Η Επιτροπή (Eurostat) υποβάλλει και διανέμει τις παραχθείσες στατιστικές από το 2010 (έτος αναφοράς) και έπειτα·
β)
αναθεώρησης και προσδιορισμού της μεθοδολογίας που χρησιμοποιείται, σε εθνικό και σε κοινοτικό επίπεδο, για την παραγωγή στατιστικών τελικής κατανάλωσης ενέργειας (πηγές, μεταβλητές, ποιότητα, κόστος) με βάση την τρέχουσα κατάσταση, τις υπάρχουσες μελέτες και τις πιλοτικές μελέτες σκοπιμότητας και αναλύσεις κόστους-οφέλους που πρόκειται να εκπονηθούν, καθώς και την αξιολόγηση των ευρημάτων των πιλοτικών μελετών και των αναλύσεων κόστους-οφέλους προκειμένου να καθορισθούν οι κλείδες κατανομής της τελικής ενέργειας ανά τομέα και κύριες χρήσεις ενέργειας, και τη βαθμιαία ενσωμάτωση των στοιχείων που θα προκύψουν στις στατιστικές από το 2012 (έτος αναφοράς) και έπειτα.
2. Η δέσμη στατιστικών για την ανανεώσιμη ενέργεια μπορεί να τροποποιείται σύμφωνα με την κανονιστική διαδικασία με έλεγχο που ορίζεται στο άρθρο 11 παράγραφος 2.
3. Η δέσμη στατιστικών για την τελική κατανάλωση ενέργειας καθιερώνεται και μπορεί να τροποποιηθεί σύμφωνα με την κανονιστική διαδικασία με έλεγχο που ορίζεται στο άρθρο 11 παράγραφος 2.
Άρθρο 10
Μέτρα εφαρμογής
1. Τα ακόλουθα αναγκαία μέτρα για την εφαρμογή του παρόντος κανονισμού, τα οποία έχουν ως αντικείμενο την τροποποίηση μη ουσιωδών στοιχείων του παρόντος κανονισμού, μεταξύ άλλων διά της συμπλήρωσής του, θεσπίζονται σύμφωνα με την κανονιστική διαδικασία με έλεγχο που ορίζεται στο άρθρο 11 παράγραφος 2:
α)
τροποποιήσεις στον κατάλογο των πηγών δεδομένων (άρθρο 3 παράγραφος 3)·
β)
τροποποιήσεις στις εθνικές στατιστικές και στις ισχύουσες διευκρινίσεις ή ορισμούς (άρθρο 4 παράγραφος 3)·
γ)
τροποποιήσεις στις σχετικές με τη διαβίβαση ρυθμίσεις (άρθρο 5 παράγραφος 3)·
δ)
κατάρτιση και τροποποιήσεις των ετήσιων πυρηνικών στατιστικών (άρθρο 8 παράγραφος 2)·
ε)
τροποποιήσεις των στατιστικών για την ανανεώσιμη ενέργεια (άρθρο 9 παράγραφος 2)·
στ)
κατάρτιση και τροποποιήσεις των στατιστικών τελικής κατανάλωσης ενέργειας (άρθρο 9 παράγραφος 3).
2. Οι επιπλέον απαλλαγές ή παρεκκλίσεις (άρθρο 5 παράγραφος 4) χορηγούνται σύμφωνα με την κανονιστική διαδικασία που ορίζεται στο άρθρο 11 παράγραφος 3.
3. Η αρχή ότι οι επιπλέον δαπάνες και ο φόρτος υποβολής της αναφοράς παραμένουν εντός εύλογων ορίων, λαμβάνεται υπόψη.
Άρθρο 11
Επιτροπή
1. Η Επιτροπή επικουρείται από την επιτροπή στατιστικού προγράμματος.
2. Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 5α παράγραφοι 1 έως 4 και το άρθρο 7 της απόφασης 1999/468/ΕΚ, τηρουμένων των διατάξεων του άρθρου 8 της ιδίας απόφασης.
3. Στις περιπτώσεις που γίνεται μνεία της παρούσα παραγράφου, εφαρμόζονται τα άρθρα 5 και 7 της απόφασης 1999/468/ΕΚ, τηρουμένων των διατάξεων του άρθρου 8 της ιδίας απόφασης.
Η προθεσμία που προβλέπεται στο άρθρο 5 παράγραφος 6 της απόφασης 1999/468/ΕΚ ορίζεται τρίμηνη.
Άρθρο 12
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Στρασβούργο, 22 Οκτωβρίου 2008.

Labels: 19
15
14